AARHUS: Netop som det så ud til, at også banderne i Aarhus var gået på sommerferie og gav Aarhus Vest to forholdsvist rolige uger, så eksploderede det hele endnu engang i den forgangne uge med hundebid, masseslagsmål, 18 anholdte og et hav af zoneforbud.

Århus Stiftstidende erfarer, at en række af de toneangivende personer i Loyal to Familias Aarhus-afdeling sidder varetægtsfængslet, og derfor har afdelingen hentet hjælp hos kollegerne.

Ifølge avisens oplysninger kom LTF-medlemmer fra Herning og Fredericia til Aarhus i onsdags, ligesom også medlemmer fra København er stødt til den århusianske afdeling for at stå sammen med "brødrene".

Fredag aften var der så atter besøg fra Fredericia-støtter.

Årsagen til, at det hele pludselig eksploderede igen, skyldtes ifølge avisens oplysninger et sammenstød mellem en gruppering fra Gellerup og en gruppe fra Loyal to Familia tirsdag aften, hvor gruppen fra Gellerup skulle have angrebet LTFerne på Ryhavevej/Hasle Torv. Mellem 15-25 personer var indblandet.

Under slagsmålet blev en mand bidt i skridtet af en hund - der godt nok tilhørte mandens egen gruppering - og han måtte efterfølgende opereres som følge af skaderne. Ud over det blev der, ifølge Østjyllands Politi, kastet med flasker, og da flere patruljer ankom til Hasle Torv, blev fem mænd i alderen 20-28 år anholdt sigtet for grov vold.

De fem mænd har alle relation til Loyal to Familia, og blev fremstillet i grundlovsforhør onsdag formiddag, hvor de blev varetægtsfængslet i fire uger. Alle fem mænd nægter sig skyldige, og kærede kendelsen til landsretten. Men torsdag stadfæstede landsretten så byrettens kendelse.